I disse dager er det tjukt med bilder og kommentarer på sosiale medier av nylig konfirmerte som skryter av svært høye pengebeløp.

– Det er bilder av hånda deres med masse penger i. Det er mange som legger det ut etter konfirmasjonen sin, sier 9.-klassingen Olav ved Marienlyst skole i Drammen.

Han og flere av klassekameratene ble nylig konfirmert.

– De som får ganske mye penger, går jo rundt og skryter av det, forteller de.

Flaut å få lite

Også på nettsiden ung.no som er drevet av Barne-, ungdoms- og familiedirektoratet (Bufdir), er det mange unge som har spørsmål om konfirmasjonspenger.

Foto: Skjermdump

– Vi opplever at det har vært en økning av det, helt klart, sier rådgiver Tina Aardahl.

Gjennomsnittlig ligger det 52.000 kroner på konfirmantenes gavebord i år, viser nye tall fra DNB. Vanligvis er det unge som har fått mindre enn det de anser som normalt, som har spørsmål.

– De syns det er flaut og lurer på hva de skal si når de andre snakker om det på skolen og forteller hva de har fått, sier Aardahl.

Også på Jodel diskuteres temaet flittig. Foto: Skjermpdump

Foto: Skjermdump

« ... en i klassen holdt på å begynne å le»

Aardahl viser til flere av kommentarene som Ung.no har fått fra konfirmanter:

«Jeg fikk 64.000, ble drit fornøyd»

«Fikk 87.500, skal kjøpe meg lett motorsykkel»

«Jeg hadde konfirmasjon nettopp, visste jeg kom til å få litt ja. Fikk rundt 107.000»



«Fikk 20.000 + ordentlig dress, sko, skjorte og noen smågaver. syntes det var ganske bra, så hører jeg senere på skolen at folk fikk 45.000, 68.000 og 120.000. det laveste jeg hørte var 22.000, og da holdt en i klassen på å begynne å le.»

– Føler deg litt tråkka på

Mange av 9.-klassingene ved Marienlyst skole bekrefter at det er flaut å få mindre enn andre. De som får lite, må lyve for ikke å virke fattige, sier de.

– Man føler seg sånn ... Ikke fattig, men liksom dårlig, at familien din har mindre penger, sier en jente.

9.-klassinger ved Marienlyst skole ser stadig at jevnaldrende legger ut pengebilder på sosiale medier. Foto: Caroline Bækkelund Hauge / NRK

– For eksempel hvis kompisen din får 100.000 og du får 10.000, så føler du deg litt tråkka på, fortsetter en av guttene.

Sosialt press

Kaja Hegg i Redd Barna mener pengeskrytet er med på å øke presset på unge.

– Det som er nytt, med sosiale medier, er at det kan bli forsterket fordi det blir kringkastet hva man får. Det utvikler seg et slags sosialt press på barn og unge, sier hun.

Hegg råder foreldre og foresatte til å snakke med de unge.

– Det er en stressfaktor som vi må lære barn å håndtere bedre. Da er det viktig å forebygge ved å snakke om hvilke verdier man formidler.